Ons is bevoorreg om julle bekend te stel aan Maritha Swart, joernalis en skrywer. Sy het die gaping in die mark raakgesien en na twee jaar van skryf is die eerste twee boekies op die mark.
Die heel klein outjies se ouers word egter versoek om die stories vir hulle voor te lees. Moedig die heel kleintjies aan om die illustrasies ( daar is talle!) in te kleur ten einde die lewensles te versterk. U sal merk dat die illustrasies volledig geskets is, dit wil sê, dit is nie bloot buitelyn-sketse nie. Dit is met opset so gedoen: om te voldoen aan die behoeftes van die groter kind wat nie in inkleur belangstel nie, maar ook aan dié van die heel kleintjies wat graag die prentjies wil inkleur.
In hierdie verband, die volgende prettige staaltjie: ŉ Verstandelik gestremde seuntjie wat destyds saam met my kunsklasse geloop het, moes ŉ konyn teken. Hy het toe die kop van die konyn op die voorkant van die bladsy geteken en die lyf op die agterkant. Toe die kunsdosent hom daaroor berispe het, het hy kordaat laat hoor:” Juffrou, wie se konyn is dit hierdie? Myne of joune? Ek teken hom soos ek wil!” Kortom, dit is u kind se boek, laat hom of haar inkleur soos hy of sy wil! Die hoofdoel is immers om die lewensles te versterk; nie om inkleurtegniek te vervolmaak nie.